Karlien se ma kap Derick op Instagram | Netwerk24
12 Desember 2018 08:59
Ronel Brink, Karlien van Jaarsveld se ma, het omstreeks middernag met 'n inskrywing op Instagram uit haar oogpunt verduidelik wat daartoe gelei het dat die gewilde sangeres Dinsdagaand om hulp gevra het om haar kinders op te spoor toe hulle skynbaar 'n ruk lank vermis geraak het.
Sy skryf op sosiale media dat sy 'n ouma van ses is en sy vra mense op sosiale media wat haar en haar dogter gekritiseer het of hulle nie dieselfde sou doen en hul kinders op elke manier moontlik sou probeer opspoor nie.
'n Betraande Van Jaarsveld het Dinsdagaand op Instagram 'n beroep op mense gedoen om haar asseblief te laat weet waar haar kinders is, as iemand dalk enige kennis het van waar hulle hul bevind.
Van Jaarsveld het geskryf haar kinders is saam met haar eksman, Derick Hougaard. Hougaard en die kinders het Jacaranda FM en Spar se Carols by Candlelight-geleentheid by Loftus Versfeld in Pretoria bygewoon.
Volgens Brink se inskrywing was daar verskeie getuies wat glo gesê het Hougaard is onder die invloed van drank.
Brink skryf dat haar dogter haar gevra het om die kinders by Loftus te gaan haal nadat getuies Hougaard sien rondval het. Sy beweer Hougaard het in 'n stadium die kinderoppasser ontduik en vir 'n uur lank met die seuns verdwyn.
Ronel Brink se inskrywing op Instagram.
Hougaard het intussen op sosiale media geskryf dat die kinders veilig by hom is. Hy het Van Jaarsveld daarna " 'n slegte mens" genoem.
Hy skryf dat enigiemand wat haar ken, weet dat sy al 30 is, maar dat haar ma steeds haar probleme moet uitsorteer.